Document ID: 31979R1272

ΚΑΝΟΝΙΣΜΟΣ (ΕΟΚ) αριθ. 1272/79 ΤΟΥ ΣΥΜΒΟΥΛΙΟΥ της 25ης Ιουνίου 1979 περί τροποποιήσεως των κανονισμών (ΕΟΚ) αριθ. 985/68 και (ΕΟΚ) αριθ. 1014/68 όσον αφορά τις τιμές αγοράς που εφαρμόζονται από τους οργανισμούς παρεμβάσεως στο βούτυρο και στο αποκορυφωμένο γάλα σε σκόνη
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1761/78(2), και ιδίως το άρθρο 6 παράγραφος 6 και το άρθρο 7 παράγραφος 4,
την πρόταση της Κοινότητος,
Εκτιμώντας:
ότι δυνάμει των κανονισμών (ΕΟΚ) αριθ. 985/68(3), όπως τροποποιήθηκε τελευταία από τον κανονισμό (ΕΟΚ) αριθ. 2714/72(4), και (ΕΟΚ) αριθ. 1014/68(5), όπως τροποποιήθηκε τελευταία από τον κανονισμό (ΕΟΚ) αριθ. 1211/69(6), σε περίπτωση μεταβολής των τιμών αγοράς, οι οργανισμοί παρεμβάσεως καταβάλλουν νέες τιμές για όλα τα προϊόντα που πληρούν τις απαιτούμενες προϋποθέσεις και που τους προσφέρονται από την ημερομηνία εφαρμογής των νέων τιμών, χωρίς διάκριση των ημερομηνιών παρασκευής των εν λόγω προϊόντων-
ότι, για την εξασφάλιση της ομαλής λειτουργίας του συστήματος παρεμβάσεως για το γάλα και το αποκορυφωμένο γάλα εις κόνιν, πρέπει να προβλεφθεί ότι η ημερομηνία παρασκευής αυτών των προϊόντων προσδιορίζει την εφαρμογή τόσο των παλαιών όσο και των νέων τιμών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το ακόλουθο άρθρο 2α παρεμβάλλεται στον κανονισμό (ΕΟΚ) αριθ. 985/68:
"Άρθρο 2α
Σε περίπτωση μεταβολής της τιμής αγοράς που επέρχεται μεταξύ της ημερομηνίας παρασκευής του βουτύρου και της ημερομηνίας της πωλήσεώς του στον οργανισμό παρεμβάσεως, η τιμή αγοράς που εφαρμόζεται είναι εκείνη που ισχύει την ημέρα της παρασκευής του."
Άρθρο 2
Το άρθρο 2 του κανονισμού (ΕΟΚ) αριθ. 1014/68 αντικαθίσταται από το ακόλουθο κείμενο:
"Άρθρο 2
Σε περίπτωση μεταβολής της τιμής αγοράς που επέρχεται μεταξύ της ημερομηνίας παρασκευής του αποκορυφωμένου γάλακτος εις κόνιν και της ημερομηνίας της πωλήσεώς του στον οργανισμό παρεμβάσεως, η τιμή αγοράς είναι εκείνη που ισχύει την ημέρα της παρασκευής του."
Άρθρο 3
Ο παρών κανονισμός αρχίζει να ισχύει την 2α Ιουλίου 1979.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στο Λουξεμβούργο, στις 25 Ιουνίου 1979.

Labels: 3
2
17